Liudvikas Stulpinas

Liudvikas Stulpinas (, 1871 m. gruodžio 4 d. Jomantuose – 1934 m. liepos 15 d. Klaipėdoje) – pirmasis nepriklausomos Lietuvos Klaipėdos uosto kapitonas.

 Biografija 
Gimė ir augo pasiturinčių ūkininkų šeimoje. Būdamas 14 metų liko našlaitis. 15 metų nuvyko į Liepojos uostą, kur jaunesniojo jūreivio (jungos) pareigose įsitaisė latvių burlaivyje. Jūreivystės praktikos įgijo latvių ir estų burlaiviuose, 5 metus tarnavo ledlaužyje „Ledokol II“, dalyvavo su juo ekspedicijoje į Špicbergeną. Būdamas bocmanu, 1900–1903 m. mokėsi Liepojos navigacijos mokykloje, kurioje gavo tolimojo plaukiojimo šturmano diplomą. Pasižymėjo didele drąsa ir išmoningumu.

1907 m. „Rusijos Rytų Azijos laivininkystės bendrovei“ įsteigus nuolatinį susisiekimą tarp Liepojos ir Niujorko (JAV), tarnavo jaunesniuoju šturmanu keleiviniame-krovininiame garlaivyje „Livonia“, vėliau vyriausiojo šturmano pareigose plaukiojo tos pačios linijos laive „Estonia“. 1908 m. paskirtas laivo „Lithuania“ kapitonu.

1909–1913 m. „Birmos“, vieno didžiausių ir geriausių to meto laivų, plaukiojusių tarp Rusijos ir Šiaurės Amerikos, kapitonas. 1912 m. balandžio mėn. Liudviko Stulpino vadovaujamas laivas „Birma“ dalyvavo gelbėjant skęstantį „Titaniką“.Į pagalbą skęstančiam „Titanic“ arba tai, kas nebuvo parodyta filme…http://www.encyclopedia-titanica.org/russians-rescue-icefield-described.html 1913–1918 m. vadovavo didžiausiam kompanijos laivui „Russia“, kuriuo 1918 m. gegužės-birželio mėn. lietuviai karo pabėgėliai per Liepojos uostą grįžo iš Suomijos į Lietuvą.

1918 m. tapo Lietuvos Respublikos konsulu Liepojoje. 1923 m. Lietuvai atgavus Klaipėdos kraštą, persikėlė į Klaipėdą, buvo pirmasis Klaipėdos uosto viršininkas, uosto kapitonas ir šias pareigas ėjo iki mirties. Pasižymėjo aktyvia veikla propaguojant jūrinius reikalus, siūlė ne vieną Lietuvos jūrų laivyno steigimo planą. Vienas iš Lietuvos jūrininkų sąjungos kūrėjų, 1923 m. išrinktas šios sąjungos garbės pirmininku. 1929 m. apdovanotas Ldk Gedimino IV laipsnio ordinu. Palaidotas Kopgalyje.http://www.biblioteka.lt/paveldas/kapavietes/L961K.htm 

 Atminimo įamžinimas 
miniatiūra|240px|right|Akmuo „Vėjų rožė“ Jomantų miške

Sovietmečiu kapitonas nebuvo minimas. 1988 m. įkurta iniciatyvinė grupė Liudviko Stulpino atminimui įamžinti, kurios pirmininku išrinktas jūrininkas Kazimieras Povilaitis. Ji rūpinosi sugriauto paminklo Smiltynės kapinaitėse atstatymu, skulptūrinio biusto prie namo, kuriame gyveno ir dirbo pirmasis uosto kapitonas, pastatymu.

 1990 m. birželio mėn. atidengtas paminklas Smiltynės kapinaitėse (skulpt. Regimantas Midvikis, archit. Adomas Skiezgelas)
 1991 m. liepos mėn. prie namo Sankryžos g. 7, kuriame gyveno kapitonas, atidengta memorialinė lenta ir skulptūrinis biustas (skulpt. Justas Mickevičius, archit. Petras Šadauskas)
 1991 m. sukurtas medalis „Jūrų kapitonas Liudvikas Stulpinas“ (skulpt. Motiejus Narbutas) Motiejaus Narbuto medaliai  
 1997 m. Klaipėdos 28-ajai vidurinei mokyklai suteiktas jūrų kapitono Liudviko Stulpino vardas. 2006 m. joje atidarytas pirmojo Klaipėdos uosto kapitono muziejus.
 2008 m. sukurtas dokumentinis filmas „Liudvikas Stulpinas. Pirmasis Klaipėdos uosto kapitonas“ Pirmasis uosto kapitonas įamžintas filme, 2008-12-08
 2008 m. rugpjūčio 22 d. pažintiniame Jomantų miško take (Telšių rajonas), netoli kapitono gimtinės, atidengtas paminklinis akmuo „Vėjų rožė“ Pirmojo Klaipėdos uosto kapitono Liudviko Stulpino 75 mirimo metinių minėjimas Klaipėdoje, 2009-07-16 
 2013 m įsteigtas Susisiekimo ministerijos apdovanojimas „Jūrų kapitono Liudviko Stulpino medalis“, kuris teikiamas per kasmetinę Jūros šventę.Dėl Lietuvos Respublikos susisiekimo ministerijos apdovanojimų tvarkos aprašo patvirtinimoApdovanojimai sužibės naujai klaipeda.diena.lt
 2018 m. birželio 9 d. atidengtas Paminklas Telšiuose (skulpt. Saulius Juchnevičius)Telšiuose atidengtas kapitono L.Stulpino paminklas, 2018-06-09
 Kasmet Jūros šventės metu pagerbiamas pirmasis Klaipėdos uosto kapitonas Liudvikas Stulpinas

 Šaltiniai 

 Nuorodos 
 Biografija „Titaniko enciklopedijoje“ (anglų k.)

Kategorija:Lietuvos laivų kapitonai
Kategorija:Lietuvos valstybės tarnautojai
Kategorija:Lietuvos konsulai